b'\n_START_ARTICLE_\nT\xc4\x97tu\xc5\xa1io Tangi portretas\n_START_PARAGRAPH_\nT\xc4\x97tu\xc5\xa1io Tangi portretas\xc2\xa0\xe2\x80\x93 grup\xc4\x97 paveiksl\xc5\xb3 tuo pa\xc4\x8diu pavadinimu, kuriuos nutap\xc4\x97 oland\xc5\xb3 dailininkas postimpresionistas Vincentas van Gogas (1853\xe2\x88\x921890) gyvendamas Pary\xc5\xbeiuje 1886\xe2\x88\x921888 m. laikotarpyje.\n_START_SECTION_\nApie paveikslus\n_START_PARAGRAPH_\n\xc5\xbdiuljenas Fransua Tangi (Julien Fran\xc3\xa7ois Tanguy, 1825\xe2\x88\x921894) buvo dail\xc4\x97s reikmen\xc5\xb3 pardav\xc4\x97jas, \xc4\xafsik\xc5\xabr\xc4\x99s Klozel gatv\xc4\x97je Pary\xc5\xbeiuje. Mainais u\xc5\xbe da\xc5\xbeus, drobes ir kitk\xc4\x85 jis priimdavo nepasiturin\xc4\x8di\xc5\xb3 dailinink\xc5\xb3 k\xc5\xabrinius u\xc5\xbestatu ir juos eksponuodavo savo krautuv\xc4\x97l\xc4\x97je. Draug\xc5\xb3 jis buvo pramintas \xe2\x80\x9et\xc4\x97tu\xc5\xa1iu\xe2\x80\x9c. Pasak E. Bernaro, Tangi buvo vienas i\xc5\xa1 keleto t\xc5\xb3, kurie atvyko i\xc5\xa1 Pary\xc5\xbeiaus \xc4\xaf Van Gogo laidotuves po jo savi\xc5\xbeudyb\xc4\x97s \xc4\xaf Overo kaim\xc4\x85 prie Uazos. Vincentas van Gogas auk\xc5\xa1tai vertino jo draugyst\xc4\x99 ir nutap\xc4\x97 tris Tangi portretus, kurie vaizd\xc5\xbeiai iliustruoja Vincento stilistikos keitim\xc4\x85si jo gyvenimo Pary\xc5\xbeiuje metu. V\xc4\x97liausias ir geriausiu laikomas portretas yra Rodeno muziejuje Pary\xc5\xbeiuje. Jame Tangi pavaizduotas frontalia ir stati\xc5\xa1ka poza, s\xc4\x97dintis ant k\xc4\x97d\xc4\x97s, susid\xc4\x97j\xc4\x99s rankas ant pilvo ir paskend\xc4\x99s savo mintyse. Dailininkas portrete i\xc5\xa1rei\xc5\xa1kia Tangi gerum\xc4\x85 ir kuklum\xc4\x85. Portrete Tangi supa daug spalvot\xc5\xb3 japoni\xc5\xa1k\xc5\xb3 estamp\xc5\xb3, kuriuos auk\xc5\xa1tai vertino Vincentas ir jo brolis Teo. \xc5\xa0is elementas portrete yra tiktai Vincento van Gogo i\xc5\xa1mon\xc4\x97, pats Tangi japoni\xc5\xa1kais estampais neprekiavo, nei juos kolekcionavo. K\xc5\xabrinyje Vincentas naudojo technik\xc4\x85, b\xc5\xabding\xc4\x85 neoimpresionizmui \xe2\x88\x92 kontrastuojan\xc4\x8dias papildomas spalvas, plok\xc5\xa1tumin\xc4\xaf vaizdavim\xc4\x85 ir ai\xc5\xa1kiai pozicionuotus pot\xc4\x97pius. Po Tangi mirties paveiksl\xc4\x85 1894 m. \xc4\xafsigijo skulptorius Ogiustas Rodenas.'